En data 8 d'agost de 2018 es va publicar l'Ordre TSF/142/2018, de 3 d'agost, per la qual s'estableixen les bases reguladores per a la concessió de subvencions públiques destinades al finançament dels Projectes Singulars.
Amb l'experiència de la darrera convocatòria, hi ha circumstàncies i fets que motiven la modificació de l'Ordre TSF/142/2018, de 3 d'agost, amb l'objectiu d'aclarir algun punt i facilitar la gestió dels projectes així com determinar unes revocacions més justes i proporcionals a les tasques realitzades.
En referència a les experiències professionals de la línia 2, quan es parla que s'ajusti a les condicions del programa, es vol concretar que estigui vinculat a la formació realitzada o al conjunt del projecte, per la qual cosa es modifica la base 5.2 de l'annex 1 de l'Ordre TSF/142/2018, de 3 d'agost.
Per tal de facilitar l'execució d'aquells projectes que prevegin realitzar Certificats de Professionalitat, es modifica la Base 5.5.1.a de l'annex 1 de l'Ordre, per tal que es pugui sol·licitar un nombre de 15 o menys participants.
S'ha vist que, quan es parla del percentatge mínim d'inserció a assolir no es contempla la inserció laboral en les cooperatives i és una opció factible que cal tenir en compte, per la qual cosa es modifica la base 5.10 de l'annex 1 de l'Ordre TSF/142/2018, de 3 d'agost, per tal de poder augmentar els percentatges d'inserció.
Així mateix, s'amplia la franja d'edat de retorn al sistema educatiu fins als 25 anys.
S'amplia el període d'execució a un màxim de 18 mesos per la qual cosa es modifica la Base 16 de l'annex 1 de l'Ordre.
L'Ordre TSF/142/2018, de 3 d'agost, estableix que en cas que en el segon mes natural no es mantinguin les ràtios del nombre de persones joves participants es revocarà l'import mensual de la persona tutora/orientadora vinculada al grup.
I també en els casos d'incompliment de l'atenció individual mínima per a cada persona participant.
Com que aquests dos tipus de revocacions es consideren no proporcionals a les actuacions realitzades per la persona tutora/orientadora, es procedeix a modificar la base 25 de l'annex 1 de l'Ordre TSF/142/2018, de 3 d'agost.
D'altra banda, atès que el mes de desembre de 2018 es va publicar la Llei orgànica 3/2018, de 5 de desembre, de protecció de dades personals i garantia dels drets digitals, es considera oportú actualitzar la base 32 de l'annex 1 de l'Ordre TSF/142/2018, de 3 d'agost.
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la direcció del Servei Públic d'Ocupació de Catalunya i en ús de les facultats que em són conferides d'acord amb l'article 27.e.bis de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya i l'article 12 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya;
1.1 S'afegeix un punt a la base 5.2 de l'annex 1 de l'Ordre TSF/142/2018, de 3 d'agost, que queda redactat de la manera següent:
"5.2.2 Les experiències professionals de la Línia 2 hauran d'estar vinculades inequívocament al projecte de la Línia 1 o a la formació d'aquest."
1.2 Es modifica la lletra a), punt 5.5.1, apartat 5.5 de la base 5 de l'annex 1 de l'Ordre TSF/142/2018, de 3 d'agost, que queda redactat de la manera següent:
"- Per cada grup de 15 a 20 persones participants li correspondrà una persona tutora/orientadora a jornada completa.
Es podrà demanar un nombre de joves participants per grup major (entre 21 i 25) o menor (15 màxim o menys) sempre que es justifiqui a la sol·licitud del projecte.
En aquest cas, durant l'execució del projecte, el nombre de persones joves de cada grup no podrà ser inferior al 75% del nombre de persones participants atorgades."
1.3 Es modifica l'apartat 10 de la base 5 de l'annex 1 de l'Ordre TSF/142/2018, de 3 d'agost, que queda redactat de la manera següent:
"El percentatge mínim d'inserció a assolir serà d'un 25% de les persones participants en cas de projectes destinats a col·lectius generalistes i d'un 20% en cas de projectes destinats a col·lectius amb diversitat funcional.
Per al còmput es tindrà en compte el nombre de persones joves ateses amb el topall màxim de persones joves atorgades.
S'entendrà per inserció laboral aquelles contractacions laborals indefinides signades durant l'execució del projecte o en el termini de presentació de la justificació, o el que determini la convocatòria.
Tindran la mateixa consideració per al còmput de la inserció laboral els contractes d'una durada mínima de 6 mesos, els contractes consecutius o la suma de parcialitats que sumin 6 mesos.
En cas que les persones participants es donin d'alta en el règim d'autònoms, també computarà amb el pagament de les quotes dels 6 primers mesos, els quals han de ser consecutius.
També es computarà d'aquesta manera aquelles persones participants que creïn una cooperativa o passin a formar part com a socis/es treballadors/es d'una cooperativa ja existent.
Per aquelles persones joves que en el moment de la incorporació al projecte tinguin de 16 a 20 anys, s'exigirà una inserció mínima de dos mesos.
Aquesta durada es computarà amb contractes de dos mesos o amb la suma de parcialitats.
Quan sigui un contracte d'obra o servei, signat durant l'execució del projecte o en el termini de presentació de la justificació, es comprovarà la seva durada passats 6 mesos a partir de la seva subscripció.
En cas d'altes en el règim d'autònoms també se'n comprovarà l'alta passats aquests 6 mesos.
Per tant, no es realitzarà l'últim pagament fins a la comprovació d'aquestes dades.
Els contractes formalitzats d'acord amb la base 5.1.3.2 de l'annex 1 d'aquesta Ordre, i els de la Línia 2 no computaran per al compliment de la inserció laboral exigida.
Tampoc comptabilitzaran com a percentatge d'inserció els contractes o quotes d'autònoms que estiguin subvencionats amb pressupost de la Generalitat de Catalunya si l'actuació subvencionable està directament relacionada amb la persona participant.
Es comptaran per a la inserció aquelles persones joves participants de 16 a 25 anys que retornin al sistema educatiu reglat i que, com a mínim, hi assisteixin durant 6 mesos.
Caldrà un certificat del centre educatiu confirmant la permanència de la persona jove aquests 6 mesos.
En cas que la taxa d'atur de joves d'entre 16 i 29 anys superi el 30% en qualsevol moment de l'execució de la convocatòria, el percentatge d'inserció a assolir per col·lectius generalistes passarà a ser d'un 20% i per col·lectius amb diversitat funcional d'un 15%.
Per tal de poder comptabilitzar-se com a inserció, les persones participants hauran d'haver participat activament en el projecte durant un mínim de dos mesos.
L'incompliment de la inserció laboral serà causa de revocació d'acord amb la base 25 de l'annex 1 d'aquesta Ordre."
Es modifica el primer paràgraf de la base 16 de l'annex 1 de l'Ordre TSF/142/2018, de 3 d'agost, que queda redactat de la manera següent:
"En la corresponent resolució de convocatòria es determinarà el termini d'execució del programa, que com a màxim serà de 18 mesos."
Es modifiquen els apartats 4.d i 4.e de la base 25 de l'annex 1 de l'Ordre TSF/142/2018, de 3 d'agost, que queden redactats de la manera següent:
"d) Incompliment de mantenir el nombre de persones joves participants en relació amb l'actuació d'orientació.
Si d'acord amb la base 5.5.1 de l'annex 1 d'aquesta Ordre no es mantenen les ràtios en el segon mes natural inclòs, es revocarà parcialment l'import mensual de la persona tutora/orientadora vinculada al grup corresponent i mentre aquest fet s'incompleixi.
Aquesta minoració s'aplicarà proporcionalment i només en els casos que el nombre de persones joves participants sigui inferior a la ràtio establerta per aquest grup.
e) Incompliment d'hores d'atenció individual mínima a cada persona participant, d'acord amb la base 5.5. de l'annex 1 d'aquesta Ordre.
En cas d'incompliment, es revocarà parcialment l'import mensual de la persona tutora/orientadora, excepte en els casos d'exempcions de la base 5.6.2 de l'annex 1 d'aquesta Ordre.
L'acompliment d'hores d'atenció s'acreditarà tenint en compte les hores informades per la persona tutora/orientadora a l'aplicació informàtica Galileu.
La minoració pertinent es calcularà en proporció a les persones joves que s'hauria d'haver atès durant el mes."
Es modifica la base 32 de l'Ordre TSF/142/2018, de 3 d'agost, que queda redactada de la manera següent:
"Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts" creats per l'Ordre TRE/199/2010, de 12 de març, de creació i supressió de fitxers que contenen dades de caràcter personal en l'àmbit del Servei Públic d'Ocupació de Catalunya, modificada per l'Ordre EMO/229/2014, de 17 de juliol, de creació i modificació de fitxers que contenen dades de caràcter personal en l'àmbit del Departament d'Empresa i Ocupació i del Servei Públic d'Ocupació de Catalunya, amb la finalitat de gestionar els expedients de subvencions i ajuts del Servei Públic d'Ocupació de Catalunya.
Les entitats establiran les mesures organitzatives i tècniques necessàries per garantir la seguretat de les dades a les quals accedeixi a conseqüència de les actuacions que són objecte d'aquesta Ordre.
En especial, adoptarà les mesures adients per evitar l'alteració, pèrdua, tractament o accés no autoritzat a les dades esmentades. "
Aquesta informació també es troba a disposició en Internet al web del Servei Públic d'Ocupació de Catalunya https://serveiocupacio.gencat.cat/ca/inici/
Les sol·licituds presentades abans de l'entrada en vigor d'aquesta Ordre es regiran d'acord amb la normativa vigent a la data de la seva presentació.
Barcelona, 9 de desembre de 2019